เยอรมนี - ฝรั่งเศส ผนึกกำลัง อียู เข้มแข็ง
นางแองเกลา แมร์เคิล นายกรัฐมนตรีเยอรมนีและประธานาธิบดีเอ็มมานูเอล มาครง แห่งฝรั่งเศส ร่วมลงนามสนธิสัญญาฉบับใหม่ที่เมืองอาเชนในเยอรมนี มีเป้าหมายเพิ่มความแข็งแกร่งให้ทั้งสองประเทศ ซึ่งเป็นศูนย์กลางสหภาพยุโรป (อียู) และปกป้องคุณค่าเสรีนิยมของอียู ขณะที่อังกฤษจะถอนตัวจากอียู (เบร็กซิต) และอียูกำลังเผชิญภัยคุกคามจากกระแสประชานิยมและชาตินิยม,สาระในสนธิสัญญา ทั้งสองชาติตกลงจุดยืนร่วมและออกแถลงการณ์ร่วมกัน ในเรื่องสำคัญๆของอียู รวมทั้งนโยบายภายในและต่างประเทศ จะร่วมผนึกกำลังในเวทีสหประชาชาติ (ยูเอ็น) จะรวมเศรษฐกิจเข้าด้วยกันให้ลึกซึ้งขึ้นโดยตั้งเขตเศรษฐกิจฝรั่งเศส-เยอรมนี จะร่วมลงทุนและพัฒนาศักยภาพด้านการทหารเพื่อเสริมความแข็งแกร่งให้อียูและกองกำลังสนธิสัญญาแอตแลนติกเหนือ (นาโต) หาลู่ทางระดมกำลังทหารร่วมกันและตั้งสภากลาโหมและความมั่นคงร่วม ในด้านเยาวชนจะร่วมเน้นการแลกเปลี่ยนวัฒนธรรม เพิ่มการเรียนรู้ภาษาของกันและกัน โดยตั้งเป้าจัดตั้งมหาวิทยาลัยฝรั่งเศส-เยอรมนี แมร์เคิลยังสนับสนุนให้ตั้งกองทัพยุโรปปกป้องสันติภาพและความมั่นคง ส่วนมาครงระบุว่าความท้าทายของยุโรปก็คือการเป็นโล่ปกป้องในขณะที่โลกสับสนอลหม่าน.
นายกรัฐมนตรีเยอรมนีและประธานาธิบดีฝรั่งเศสร่วมลงนามสนธิสัญญาฉบับใหม่ มีเป้าหมายเพิ่มความแข็งแกร่งให้ทั้งสองประเทศ และปกป้องคุณค่าเสรีนิยมของอียู
เยอรมนี,ฝรั่งเศส,สนธิสัญญา,สหภาพยุโรป,เบร็กซิต